**Steletovo priznanje za leto 2019 prejme Minka OSOJNIK**

***Slovensko konservatorsko društvo podeljuje Steletovo priznanje kolegici za uspešno konservatorsko vodenje in usmerjanje prenove kamnitih strešin dveh cerkva: Cerkve sv. Vida v Podnanosu in Cerkve Žalostne Matere božje v Dolenji vasi pri Senožečah.***

Kraško krajino jugozahodne Slovenije zaznamujejo značilne kamnite zgradbe. Izstopajoči dragulji med njimi so cerkve s skrlatimi strehami. V preteklih obdobjih se je postopoma izgubljalo tisočletja staro obrtno znanje kamnarjev, kamnosekov in krovcev o načinih prekrivanja s skrlami. Zaprli so lokalne kamnolome in stare strehe pogosto krpali s pomočjo betona ter drugih materialov.

Konservatorka, umetnostna zgodovinarka in sociologinja Osojnikova pa se je zavedala pomena povezave večplastnih pomenov kulturne dediščine, posebej na Goriškem, kjer smo Slovenci z uvrstitvijo suhozidne gradnje na seznam UNESCO potrdili, da je naše znanje rabe kamna svetovno odmevno. Niso je zaustavile težave pri iskanju primernega materiala in znanja.

Prenovi na največji kamniti strehi sakralne stavbe v Podnanosu in na svetišču v Dolenji vasi sta vsem zgled za vzorčno prenovljene cerkve. Objekta sta ohranila avtohtone materiale in kažeta, kaj zmorejo povezani strokovnjaki in izvajalci pri ohranjanju kraške krajine, naselij in njihovih najbolj izstopajočih objektov. Akciji prenov sta oživili nesnovno dediščino, ki obsega različna znanja pridobivanja kamna in krovstva. V pomoč in spodbudo konservatorki so bila dodatna znanja, ki so jih razvile mednarodne raziskave projekta *Roof of Rock* strokovnjakov Geološkega inštituta Republike Slovenije. Skupaj z lastniki obravnavanih cerkva, z domačini in s skrbno izbranimi materiali iz kamnoloma v Povirju je Osojnikova usmerjala ohranjanje sakralne dediščine. S finančno podporo Ministrstva za kulturo in donatorjev so celostno in potrpežljivo posegli v oba objekta. Inovativno so prišli do materiala, ki je bil z dodatno obdelavo plošč iz kamnoloma prilagojen starejšim, ročno obdelanim ploščam. Kjer je bilo mogoče, so uporabili obstoječe skrle, prilagodili so ostrešja in zaščitili dragocena notranja prostora obeh svetišč, stenske poslikave in ohranjeno notranjo opremo. Skrb je segla vse do ptic, hudournikov, ki jim je kamnita streha življenjsko okolje.

Zaključena prenova je dokaz, da je uspešno ohranjanje kulturnih spomenikov možno le s sodelovanjem strokovnjakov, domačinov in z neoporečnim delom pristojnih konservatorjev. Osojnikova je posege za strokovnjake in laično javnost predstavila na predavanjih in v strokovni literaturi. Dokazala je, da je navidezno nemogoče mogoče. V Podnanosu so ponosni na sv. Vida in v Dolenji vasi z veseljem kažejo ohranjeno cerkev Žalostne Matere božje, konservatorji pa lahko pokažejo vzorec ustrezne prenove kamnitega objekta.